V. Tomanová, ministerka práce, sociálnych vecí a rodiny SR: (2007-10-25):
V záujme posilnenia sociálnych aspektov práce bol v závere roka 2006 a v 1. polroku 2007 prehodnotený aj zákon 124/2006 o bezpečnosti a ochrane zdravia pri práci a súvisiacich predpisov, najmä zákon č. 125 o inšpekcii práce. Tieto práce boli vykonané v spolupráci s odbornými zástupcami reprezentatívnych organizácií zamestnávateľov, teda Asociácie zamestnávateľských zväzov Slovenska a Republikovej únie zamestnávateľov i zamestnancov, a to Konfederácie odborových zväzov a Nezávislé kresťanské odbory Slovenska a Nezávislým odborovým združením pôsobiacich v oblasti bezpečnosti a ochrany zdravia pri práci, zákon č. 309/2007, ktorým sa mení a dopĺňa zákon č. 124 o bezpečnosti a ochrane zdravia pri práci a o zmene a doplnení niektorých zákonov a ktorým sa menia a dopĺňajú niektoré zákony a tento nadobudol účinnosť od 1. septembra 2007. Na zlepšenie výchovy a vzdelávania zamestnancov v oblasti bezpečnosti a ochrany zdravia pri práci a pracovných podmienok bola pripravená a schválená Vyhláška Ministerstva práce, sociálnych vecí a rodiny Slovenskej republiky č. 356/2007, ktorou sa ustanovujú podrobnosti o požiadavkách a rozsahu výchovnej a vzdelávacej činnosti o projekty výchovy a vzdelávania, o vedení predpísanej dokumentácie a overovaní vedomostí účastníkov výchovnej a vzdelávacej činnosti. Ministerstvo práce pripravilo aj novelu zákona č. 152/1994 o sociálnom fonde. Vláda súčasne zabezpečila zvýšenie minimálnej mzdy zo 7 600 korún na 8 100 korún, a to s účinnosťou od 1. októbra 2006 a taktiež ministerstvo pripravilo návrh nového zákona o minimálnej mzde, v ktorom sú utvorené podmienky na dojednávanie minimálnej mzdy medzi sociálnymi partnermi v závislosti od ekonomických a sociálnych podmienok. Ak sa sociálni partneri nedohodnú na minimálnej mzde, je navrhnuté, aby sa minimálna mzda zvyšovala na základe indexu rastu priemernej mesačnej nominálnej mzdy zamestnanca v hospodárstve SR v predchádzajúcom kalendárnom roku. Návrh nového zákona o minimálnej mzde predpokladá nadobudnutie účinnosti od 1. 1. 2008. Návrh nariadenia vlády, ktorým sa ustanovuje výška minimálnej mzdy s účinnosťou od 1. októbra, bol už uvedený do života. Súčasne pripomínam, že všetky tieto boli dohodnuté so sociálnymi partnermi na obdobie ... (Veľmi pekne ďakujem, pani poslankyňa, skutočne padlo mi to vhod. Prosím?) Návrh nariadenia vlády, ktorým sa ustanovuje – a to som vám už predsa prečítala, takže už týmto nebudem pokračovať. Ešte by som sa na chvíľu vrátila k číslam a poviem, že tak ako som už hovorila, od začiatku roku pokračoval pokles celkovej nezamestnanosti a tiež klesali regionálne rozdiely v úrovni nezamestnanosti. Za deväť mesiacov roku 2007 je priemerná miera evidovanej nezamestnanosti vyššia ako 10 % v troch krajoch, a to v Banskobystrickom kraji, kde je to 14,8 %, v Košickom kraji 14,1 % a v Prešovskom kraji 12,6 %. Aj keď v niektorých okresoch zaznamenávame ešte vyššiu nezamestnanosť, pretrváva dlhodobejšia tendencia poklesu nezamestnanosti vo všetkých okresoch. Od augusta 2006 každomesačne klesá počet dlhodobo nezamestnaných uchádzačov o zamestnanie. Od augusta 2006 do konca septembra 2007 tento pokles predstavuje v absolútnom vyjadrení zníženie dlhodobej nezamestnanosti o 23 400 osôb alebo o 1,6 percentuálneho bodu. Podrobnejšie údaje sú, samozrejme, v priložených tabuľkách, ktoré vám môžem odovzdať, pani poslankyňa. Máme záujem v krajoch s vysokou nezamestnanosťou vytvoriť udržateľné pracovné miesta aj za pomoci zahraničných investorov a tomu prispôsobujeme legislatívny rámec a implementačné postupy najmä v pôsobnosti ministerstva hospodárstva, ministerstva financií, ministerstva výstavby a regionálneho rozvoja. Okrem toho v pôsobnosti ministerstva práce, sociálnych vecí a rodiny v Operačnom programe Zamestnanosť a sociálna inklúzia bol vytvorený systémový a finančný rámec aj na podporu zamestnávania dlhodobo nezamestnaných uchádzačov v rámci aktívnej politiky. V rámci Operačného programu Zamestnanosť ministerstvo práce, sociálnych vecí a rodiny vynegenociovalo s Európskou komisiou aj rámec na realizáciu Národného projektu s celoeurópskou exkluzivitou, ktorý prinesie 5 000 pracovných miest v Nitrianskom kraji. Rámec na realizáciu transnacionálnych projektov na prenos príkladov dobrej praxe v oblasti vytvárania lokálnej zamestnanosti a pracovných miest na lokálnej úrovni v regiónoch s vysokou nezamestnanosťou, najmä pre dlhodobo nezamestnaných, na báze spolupráce s partnermi členských štátov Európskej únie a na podporu rozvoja partnerstiev a na riešenie lokálnej nezamestnanosti. Ministerstvo práce, sociálnych vecí a rodiny od začiatku tohto roka pracovalo na vytvorení inovovaného legislatívneho rámca s prioritným zameraním na legislatívny rámec na riešenie dlhodobej nezamestnanosti prostredníctvom aktívnych opatrení na trhu práce. Návrh novely zákona o službách zamestnanosti, ktorý bude do konca roku predložený na rokovanie Národnej rady Slovenskej republiky, obsahuje okrem aktualizovaných existujúcich aktívnych opatrení na trhu práce aj nové príspevkové schémy na podporu zníženia regionálnych rozdielov v nezamestnanosti a na podporu riešenia dlhodobej nezamestnanosti, najmä nové aktívne opatrenia na trhu práce, na uplatňovanie programového a projektového ... (Veľký hluk v sále.)